b'\n_START_ARTICLE_\nLars Peder Brekk\n_START_SECTION_\nFamilie og yrkesliv\n_START_PARAGRAPH_\nHan vokste opp p\xc3\xa5 R\xc3\xb8rvik som s\xc3\xb8nn av regnskapsf\xc3\xb8rer Asbj\xc3\xb8rn Brekk og regnskapssekret\xc3\xa6r Ragnhild Kirkeby-Garstad. Han er bror til Are Brekk, administrerende direkt\xc3\xb8r i Moen Marin Group, og til forsikringsagent Asbj\xc3\xb8rn Brekk. Morsslekten fra Garstad i Vikna har fostret flere Senterparti-politikere: Morfaren var ordf\xc3\xb8rer og stortingsmann Lars Kirkeby-Garstad, som igjen var s\xc3\xb8nn av stortingsmann og statsr\xc3\xa5d Ivar Kirkeby-Garstad og bror av ordf\xc3\xb8rer Roald Kirkeby-Garstad._NEWLINE_Han er utdannet cand.oecon. fra Universitetet i Oslo fra 1982. Brekk er medeier i fiskev\xc3\xa6ret Nord\xc3\xb8yan og begynte sitt yrkesliv som funksjon\xc3\xa6r Norges Fiskarlag. Han har ogs\xc3\xa5 hatt en rekke styreverv i fiskeribedrifter og v\xc3\xa6rt daglig leder i Innovasjon R\xc3\xb8rvik 1999\xe2\x80\x932005. Brekk har ogs\xc3\xa5 v\xc3\xa6rt administrerende direkt\xc3\xb8r i Global Aqua i Austevoll 1986\xe2\x80\x931987, \xc3\xb8konomisjef i sm\xc3\xa5b\xc3\xa5tfabrikanten Hansvik B\xc3\xa5t i Vikna 1987\xe2\x80\x931988, filialsjef ved Sparebanken Midt-Norge i Vikna 1988\xe2\x80\x931997, \xc3\xb8konomisjef i sj\xc3\xb8matselskapet Nils Williksen 1997\xe2\x80\x931999 og administrerende direkt\xc3\xb8r i havbruksselskapet Pacpro Norge 1999\xe2\x80\x932000._NEWLINE_Brekk har v\xc3\xa6rt aktiv fotballspiller, og var en periode keeper for Stab\xc3\xa6k Fotball.\n_START_SECTION_\nPolitisk arbeid\n_START_PARAGRAPH_\nI studietiden ledet han Senterpartiets studentlag i Oslo og satt senere i partiets programkomit\xc3\xa9 i 1985. Han var personlig sekret\xc3\xa6r for statsr\xc3\xa5d Eivind Reiten i Fiskeridepartementet i 1985. Brekk var Viknas ordf\xc3\xb8rer 1992\xe2\x80\x931997 og varaordf\xc3\xb8rer 1997\xe2\x80\x931999. _NEWLINE_Brekk ble utnevnt til statsr\xc3\xa5d i Fiskeridepartementet i Kjell Magne Bondeviks f\xc3\xb8rste regjering den 21. januar 2000, og satt frem til regjeringens avgang den 17. mars samme \xc3\xa5r. Han var innvalgt p\xc3\xa5 Stortinget fra Nord-Tr\xc3\xb8ndelag 2005\xe2\x80\x932013, etter \xc3\xa5 ha v\xc3\xa6rt vararepresentant 1989\xe2\x80\x931997 og 2001\xe2\x80\x932005._NEWLINE_Han har v\xc3\xa6rt 1. nestleder i Senterpartiet i to omganger, 1993\xe2\x80\x931997 og 2003\xe2\x80\x932011. I 1997 var han p\xc3\xa5 tale som partileder, men tapte for Odd Roger Enoksen. Brekk var fungerende leder i Senterpartiet fra juni til 12. september 2008, etter at \xc3\x85slaug Haga trakk seg. Fra h\xc3\xb8stsesjonen 2007 til juni 2008 var han parlamentarisk leder for Senterpartiet. Brekk var leder i Stortingets n\xc3\xa6ringskomit\xc3\xa9 2005\xe2\x80\x932007 og medlem av Stortingets kontroll- og konstitusjonskomit\xc3\xa9 2007\xe2\x80\x932008. _NEWLINE_Den 20. juni 2008 ble han utnevnt til statsr\xc3\xa5d i Landbruks- og matdepartementet i Jens Stoltenbergs andre regjering, og ble sittende frem til 18. juni 2012. I mellomtiden m\xc3\xb8tte Anna Ceselie Brustad Moe og Christina Rams\xc3\xb8y i hans sted p\xc3\xa5 Stortinget. Da han gjenopptok vervet p\xc3\xa5 Stortinget sommeren 2012, ble han medlem av Stortingets utenriks- og forsvarskomit\xc3\xa9 og parlamentarisk leder av Senterpartiet. Etter at Marit Arnstad ble statsr\xc3\xa5d p\xc3\xa5 samme tidspunkt, var hun ventet \xc3\xa5 utfordre Brekk om Senterpartiets nominasjon i Nord-Tr\xc3\xb8ndelag foran stortingsvalget i 2013. Brekk trakk sitt kandidatur etter at Arnstad oppn\xc3\xa5dde flertall i lokalforeningenes pr\xc3\xb8venominasjoner h\xc3\xb8sten 2012.'